L'undecanoat de testosterona està indicat com a teràpia de substitució de la testosterona en pacients amb hipogonadisme masculí, sempre que el dèficit de testosterona hagi estat confirmat mitjançant dades clíniques i proves bioquímiques.
La posologia habitual és l'administració per via intramuscular d'un vial de Reandron® (1000 mg d'undecanoat de testosterona) cada 10-14 setmanes, freqüència que permet mantenir concentracions òptimes de testosterona.
Abans de començar un tractament s'han de determinar les concentracions sèriques de testosterona.
Segons el resultat i considerant també la simptomatologia, l'interval posològic inicial es pot modificar per tal d'optimitzar la pauta, de forma que es podria reduir fins a un mínim de 6 setmanes amb l'objectiu d'assolir més ràpidament les concentracions desitjades de testosterona.
Posteriorment, l'interval posològic s'haurà de mantenir dins del rang recomanat de 10 a 14 setmanes, realitzant un seguiment de les concentracions sèriques de testosterona.
L'undecanoat de testosterona estava comercialitzat a Espanya com a Reandron® 1000 mg/4 ml solució injectable (núm. reg.
AEMPS: 66.470), presentació que contenia 250 mg d'undecanoat de testosterona per ml de solució, que es corresponen amb 157,9 mg de testosterona.
Se'n va suspendre la comercialització el 24 de juliol de 2014.
D'acord amb les dades de prescripcions vigents s'estima que actualment hi ha 2.700 pacients a Catalunya que reben tractament amb Reandron®.
Segons la informació facilitada pel laboratori titular de la comercialització (Bayer Hispania, SL), l'especialitat Reandron® és troba en una situació de suspensió temporal de l'autorització de comercialització i està previst que es torni a comercialitzar, encara que es desconeix la data prevista.
No obstant això, en aquests moments el fàrmac ja no es troba a l'abast dels pacients a les oficines de farmàcia, i aquesta situació obliga a considerar altres alternatives per als pacients candidats a tractament amb undecanoat de testosterona (pacients amb hipogonadisme primari, hipopituïtarisme i transsexualismes masculins), per tal de garantir la continuïtat dels tractaments.
Actualment hi ha comercialitzades altres especialitats farmacèutiques amb una composició similar que contenen testosterona com a principi actiu.
Presenten diferències en la formulació (hi ha diferents èsters de testosterona), la via d'administració i la pauta posològica.
L'elecció d'una o d'altra pot estar condicionada per les preferències del malalt i la tolerabilitat de les diferents formes d'administració.
Els pacients que ja reben tractament amb undecanoat de testosterona (Reandron®)
1000 mg IM cada 12 setmanes poder continuar la seva teràpia amb els tractaments següents:
A la taula I es resumeixen les distintes presentacions de medicaments amb testosterona amb la indicació de teràpia substitutiva en hipogonadisme masculí.
Taula I. Especialitats farmacèutiques comercialitzades amb testosterona indicades com a teràpia substitutiva en hipogonadisme masculí.
Respecte als efectes adversos que poden aparèixer, amb qualsevol d'aquestes alternatives s'haurien de considerar els següents: augment de la pressió arterial, aparició d'acne, hiperplàsia prostàtica o hepatotoxicitat.
Els tractaments amb testosterona estan contraindicats en malalts amb neoplàsia de pròstata.
Sobre el monitoratge del tractament, igual que amb l'undecanoat de testosterona, s'haurà de fer un seguiment regular amb controls analítics i s'haurà de plantejar una revaloració del tractament si no s'observés una millora després de tres mesos de tractament.
La teràpia substitutiva amb testosterona s'utilitza com a tractament de l'hipogonadisme masculí, una vegada s'ha confirmat el dèficit de testosterona.
Existeixen diverses especialitats farmacèutiques amb aquest principi actiu, que es diferencien en la via d'administració i en la pauta posològica.
Recentment s'ha suspès la comercialització
d'un d'aquests fàrmacs, Reandron® (undecanoat de testosterona per administració intramuscular), per la qual cosa ha deixat d'estar disponible per als pacients en tractament.
No obstant això, els altres fàrmacs comercialitzats amb composició similar (cipionat de testosterona per administració intramuscular i testosterona per administració tòpica o transdèrmica) es poden considerar com a alternatives per continuar el tractament.
Caldrà sempre la valoració d'un metge especialista, per tal d'escollir la millor opció i establir la nova pauta terapèutica.
Aquest document ha estat elaborat pel CIM del Servei de Farmàcia de l'Hospital de la Santa Creu i Sant Pau (centre adherit a la xarxa del CedimCat), en col·laboració amb la Direcció de Farmàcia de la Regió Sanitària Barcelona (CatSalut).